text: A szállodatulajdonosok közösen döntöttek a City Visitor Charge, azaz a városlátogatási díj bevezetéséről. Az új turisztikai adóból befolyt összeget a köztisztaság javítására, a marketing erősítésére és a helyi gazdaság erősítésére fordítják majd – írja a Travel+Leisure.
  Még csak a hónap elején alakult meg a manchesteri szállodatulajdonosokat tömörítő csoport, az Accommodation Business Improvement District (BID), máris döntöttek az új adó bevezetéséről.
  Április 1-től szobánként és éjszakánként 1 fontot kell fizetniük a városközpontban megszálló turistáknak.
  A döntést azzal indokolták, hogy Manchesterben és annak környékén rendkívüli ütemben épülnek újabb és újabb szálláshelyek, a következő években várhatóan 6000 új szobával bővül a város kínálata. Csak idén legalább öt új szálloda nyílik meg a városban. Ezek között van az új, 224 hálószobás Treehouse Hotel Manchester, az új Marriott Tribute Collection, a The Reach at Piccadilly és a Mollie’s Manchester.
  Azért, hogy a szállásadók továbbra is a mostani színvonalat hozhassák, nem csak marketingre, de városfejlesztésre is többet kell fordítani.
  A város népszerűségét mutatja, hogy a hivatalos repülőtéri adatok szerint 2023 februárjában több mint 1,7 millió utas fordult meg a manchesteri repülőtéren. Ez már majdnem eléri a 2019 februári, koronavírus előtti szintet. A Manchester Airport hasonlóan magas forgalomra számít a nyáron.
  Új idegenforgalmi adót vezetnek be máshol is
  Több városban és régióban is megadóztatják az oda érkező turistákat a közeljövőben. New York városban például éjszakánként már 1,50 dolláros turisztikai díjat számolnak fel. De Velence városába is hasonló adót vezetnek majd be. Oda online kell majd bejelentkezni és fizetni kell a belépéshez.
  Az Európai Unióban pedig eredetileg 2021-ben vezették volna be azt az idegenforgalmi adót, amit az unió területén kívülről érkező turistáknak kellene fizetni. A díj bevezetésének időpontját jelen álláspont szerint 2023 novemberére halasztották.